ΓΡΑΠΤΗ ΕΡΩΤΗΣΗ E-2436/97 υποβολή: Jessica Larive (ELDR) προς την Επιτροπή (16 Iουλίου 1997)

Θέμα: Αποδεκατίζονται οι φώκιες μοναχός στις ακτές της Μαυριτανίας

Στη δυτική ακτή της Αφρικής, στον Ατλαντικό Ωκεανό διαβιούν 200 εως 300 φώκιες μοναχός. Ο μεγαλύτερος αριθμός διαβιοί στη Μαυριτανία και κατά μήκος της ακτής της Δυτικής Σαχάρας. Κατ' αυτό το διάστημα εκβράζονται στις ακτές της Μαυριτανίας πολλά νεκρά ζώα, πιθανότατα λόγω μολυσματικής ασθένειας, όπως μεταξύ άλλων αναφέρεται στην εφημερίδα De Telegraaf, της 11ης Ιουνίου 1997 και στο ανακοινωθέν προς τον τύπο του Κέντρου για τις Φώκιες (SRRC) του Pieterburen της 22ας Μαΐου 1997 7 κατά συνέπεια ο αριθμός του πληθυσμού φωκών έχει μειωθεί σημαντικώς.

Το Κέντρο για τις Φώκες συνεργάζεται με διάφορα -τοπικά- κέντρα ώστε να περιοριστεί όσο το δυνατόν περισσότερο η κατραστροφή. Η Ισπανική ομάδα ISIFER διεξάγει επίσης έρευνες για τις φώκιες, στο πλαίσιο του προγράμματος LIFE, που επιδοτείται από την Ευρωπαϊκή Κοινότητα αλλά λειτουργεί ανεξαρτήτως. Έχει συσταθεί Επιτροπή Πρωτοβουλίας η οποία ελέγχει το επιστημονικό ερευνητικό έργο.

Όσον αφορά την πραγματική κατάσταση αποδεκατισμού που μπορούμε να πούμε πως επικρατεί, είναι μεγάλης σημασίας να συνεργασθούν όλες οι ενδιαφερόμενες οργανώσεις ώστε να προληφθεί η εξαφάνιση του είδους εκεί.

1. Έχει ενημερωθεί η Επιτροπή για τον αποδεκατισμό των ζώων κατά μήκος των ακτών της Μαυριτανίας; Εάν ναι, μπορεί να αναλάβει η Επιτροπή κάποια σχετική δράση;

2. Ποιά είναι τα περιθώρια του σχεδίου LIFE εντός των οποίων μπορεί να κινηθεί η ISIFER;

3. Με ποιόν τρόπο ελέγχεται αυτό;

4. Έχει διασφαλισθεί η συνεργασία μεταξύ των διαφόρων οργανώσεων και του εντόπιου πληθυσμού;

5. Έχει διασφαλισθεί η απαραίτητη εντός του πλαισίου της Επιτροπής Πρωτοβουλίας εμπειρογνωμοσύνη (μεταξύ άλλων, στον τομέα των μολυσματικών ασθενειών);

Απάντηση της κας Bjerregaard εξ ονόματος της Επιτροπής (18 Σεπτεμβρίου 1997)

1. Η Επιτροπή έχει υπόψη της την εξαιρετικά υψηλή θνησιμότητα που παρουσιάστηκε στην αποικία του είδους φώκη η μοναχή του Λευκού ακρωτηρίου. Η Επιτροπή επέτρεψε στην κυβέρνηση των Καναρίων Νήσων, η οποία τυγχάνει στηρίξεως στο πλαίσιο του έργου Life-Nature «Δράσεις για την διατήρηση της φώκης της μοναχής στον Ατλαντικό», να αναπροσανατολίσει, εφόσον είναι αναγκαίο, μέρος του αρχικού προϋπολογισμού του προκειμένου να ενισχύσει επείγουσες δράσεις (αναλύσεις για τον καθορισμό των αιτίων της θνησιμότητας 7 ενίσχυση της επιτόπιας επιστημονικής ομάδας 7 συνεδριάσεις επιστημονικών επιτροπών παρακολούθησης της εξέλιξης 7 επείγουσες επιτόπιες δράσεις για την προστασία των επιζώντων ζώων).

2. Η κυβέρνηση των Καναρίων Νήσων, αποδέκτης πόρων στο πλαίσιο της σύμβασης Life, επιφόρτισε την ένωση Isifer με την πραγμάτωση ορισμένων δράσεων που προβλέπονται στη σύμβαση. Η Isifer συνεργάζεται προς το σκοπό αυτό με διάφορους εταίρους. Η Επιτροπή δεν συμμερίζεται την άποψη του Αξιότιμου Μέλους του Κοινοβουλίου σύμφωνα με την οποία η Isifer εργάζεται τελείως μόνη.

3. Λόγω της κρίσιμης κατάστασης στην οποία έχει περιέλθει το είδος, καθώς και της τεχνικής πολυπλοκότητας του εν λόγω έργου, συνεστήθη ευθύς εξ αρχής, στο πλαίσιο του τελευταίου, μια επιστημονική επιτροπή, αποτελούμενη από ειδήμονες της ομάδας ειδικών για τις φώκιες της διεθνούς ένωσης για τη διατήρηση της φύσης και των πόρων της (IUCN). Κατά την περίοδο θνησιμότητας, οι πληροφορίες για την εξέλιξη της κατάστασης και για τα ληφθέντα μέτρα αποστέλλονταν τακτικά στους εξειδικευμένους επιστήμονες και ιδρύματα (IUCN, Επιτροπή θαλάσσιων θηλαστικών των Ηνωμένων Πολιτειών, σύμβαση της Βόννης, σχέδιο μεσογειακής δράσης του προγράμματος των Ηνωμένων Εθνών για το Περιβάλλον).

4. Η ένωση Isifer συνεργάζεται στενά με τις μαυριτανικές αρχές που είναι αρμόδιες για την διατήρηση της φύσεως. Εξάλλου, διατηρείται στενή επαφή με την μαυριτανική ένωση φίλων της φώκης της μοναχής, στο Nouadhibou.

5. Η επιστημονική επιτροπή απαρτίζεται από παγκοσμίου κύρους ειδικούς στη διατήρηση της φώκης, μεταξύ των οποίων συγκαταλέγεται ο πρόεδρος της ομάδας για τις φώκιες του IUCN, δρ. P. Reinjders. Συμμετοχή στο έργο έχει επίσης ο δρ. Kennedy, του κτηνιατρικού τμήματος της Βόρειας Ιρλανδίας, ιολόγος, ειδικευμένος στις λοιμώδεις νόσους των θαλάσσιων θηλαστικών, ο οποίος μετέβη στην Μαυριτανία κατά την περίοδο θνησιμότητας προκειμένου να προβεί σε δειγματοληψίες και να εξετάσει τα της νόσου. Ο εν λόγω ιολόγος, καθώς και ο δρ. E. Costas, της κτηνιατρικής πανεπιστημιακής σχολής της Μαδρίτης, πραγματοποίησαν πολυάριθμες ιολογικές και τοξικολογικές αναλύσεις σε ιστούς φώκης που απεστάλησαν από την ομάδα του Isifer. Επιπλέον, πραγματοποιήθηκε μεγάλος αριθμός αναλύσεων σε δείγματα που απεστάλησαν από την ίδια ομάδα στο κοινοτικό εργαστήριο αναφοράς του Vigo (Ισπανία).